Document ID: 32014D0199

DEĊIŻJONI TA' IMPLIMENTAZZJONI TAL-KUMMISSJONI
tad-9 ta' April 2014
li temenda d-Deċiżjoni ta' Implimentazzjoni 2011/630/UE fir-rigward tar-rekwiżiti għas-saħħa tal-annimali marbuta mal-marda tal-ilsien blu u mal-marda emorraġika epiżootika
(notifikata bid-dokument C(2014) 2256)
(Test b'rilevanza għaż-ŻEE)
(2014/199/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 88/407/KEE tal-14 ta' Ġunju 1988 li tistabbilixxi r-rekwiżiti tas-saħħa tal-annimali applikabbli għall-kummerċ intra-Komunitarju u għal importazzjonijiet ta' deep-frozen semen ta' annimali domestiċi tal-ispeċi tal-bovini (1), u b'mod partikolari l-Artikolu 8(1), l-ewwel subparagrafu tal-Artikolu 10(2) u l-Artikolu 11(2) tagħha,
Billi:
(1)
L-Anness I tad-Deċiżjoni ta' Implimentazzjoni tal-Kummissjoni 2011/630/UE (2) jistabbilixxi lista ta' pajjiżi terzi u partijiet tagħhom li minnhom l-Istati Membri huma awtorizzati jimportaw semen ta' annimali domestiċi tal-ispeċi tal-bovini (“semen”). It-Taqsima A tal-Parti 1 tal-Anness II tad-Deċiżjoni ta' Implimentazzjoni tistabbilixxi l-mudell taċ-ċertifikat tas-saħħa tal-annimali għall-importazzjonijiet fl-Unjoni u t-tranżitu fiha ta' semen mibgħut miċ-ċentri tal-ġbir tas-semen fejn jinġabar is-semen. It-Taqsima C tal-Parti 1 tal-Anness II tistabbilixxi l-mudell taċ-ċertifikat tas-saħħa tal-annimali għall-importazzjonijiet fl-Unjoni u t-tranżitu fiha ta' semen mibgħut minn ċentru tal-ħażna tas-semen.
(2)
Fil-lista ta' pajjiżi terzi u partijiet tagħhom li minnhom l-Istati Membri huma awtorizzati jimportaw semen, li hemm fl-Anness I tad-Deċiżjoni ta' Implimentazzjoni 2011/630/UE, id-deskrizzjonijiet tal-garanziji addizzjonali għall-Awstralja u għall-Istati Uniti trid tiġi emendata ħalli tqis l-emendi li saru fil-kundizzjonijiet għall-marda emorraġika epiżootika (EHD) fil-punt II.5.4.1. u fil-punt II.5.4.2. tal-attestazzjoni tas-saħħa fil-Parti II tal-mudell taċ-ċertifikat tas-saħħa tal-annimali stabbilit fit-Taqsima A tal-Parti 1 tal-Anness II ta' dik id-Deċiżjoni.
(3)
Għaldaqstant, l-Anness I tad-Deċiżjoni ta' Implimentazzjoni 2011/630/UE għandu jiġi emendat skont dan.
(4)
Il-mudelli taċ-ċertifikati tas-saħħa tal-annimali stabbiliti fit-Taqsima A u C tal-Parti 1 tal-Anness II tad-Deċiżjoni ta' Implimentazzjoni 2011/630/UE tfasslu skont id-Deċiżjoni tal-Kummissjoni 2007/240/KE (3), f'format kompatibbli mas-sistema veterinarja kompjuterizzata integrata (TRACES) stabbilita bid-Deċiżjoni tal-Kummissjoni 2003/623/KE (4) u fihom deskrizzjoni tal-konsenja fil-Parti I u attestazzjoni tas-saħħa fil-Parti II tagħhom.
(5)
F'konformità mal-Artikolu 2(1)(c)(i) u (iii) tad-Deċiżjoni ta' Implimentazzjoni 2011/630/UE, il-mudelli taċ-ċertifikati tas-saħħa tal-annimali stabbiliti fit-Taqsimiet A u C tal-Parti 1 tal-Anness II tagħha jistgħu jintużaw biss għal konsenji ta' semen mibgħuta rispettivament minn ċentru wieħed tal-ġbir jew tal-ħażna tas-semen, l-informazzjoni fil-punt I.11. tal-mudell rispettiv taċ-ċertifikat tas-saħħa tal-annimali għandha tikkorrispondi maċ-ċentru tal-ġbir tas-semen fejn inġabar is-semen jew maċ-ċentru tal-ħażna tas-semen imnejn intbagħat is-semen. Għaldaqstant, f'dawk il-punti għandhom jiġu indikati biss l-isem, l-indirizz u n-numru tal-approvazzjoni ta' ċentru wieħed tal-ġbir jew tal-ħażna tas-semen.
(6)
L-attestazzjoni tas-saħħa fil-Parti II tal-mudell taċ-ċertifikat tas-saħħa tal-annimali, stabbilita fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE, telenka ħames kundizzjonijiet alternattivi biex jiġi dikjarat li mhemmx il-vajrus tal-ilsien blu u erba' kundizzjonijiet alternattivi biex jiġi dikjarat li mhemmx il-vajrus tal-EHD fil-barrin donaturi, inklużi tliet reġimi biex il-barrin donaturi jiġu ttestjati għall-EHD, ħalli jiġu ċċertifikati meta s-semen jiġi importat mill-Awstralja, il-Kanada u l-Istati Uniti. Bħalissa hu permess biss li jiġu ċċertifikati l-konsenji tas-semen li jinġabar minn barrin donaturi konformi ma' kundizzjoni unika fost dawk elenkati f'dik l-attestazzjoni tas-saħħa. Madankollu, ċertu konsenji tas-semen mibgħuta fl-Unjoni jkun fihom semen miġbur f'waqtiet differenti minn barrin donaturi konformi ma' aktar minn waħda minn dawk il-kundizzjonijiet.
(7)
Barra minn hekk, it-Taqsima B tal-Anness III tar-Regolament tal-Kummissjoni (KE) Nru 1266/2007 (5) tipprevedi li s-semen maħsub għall-kummerċ intra-Unjoni jew għall-esportazzjoni lejn pajjiż terz għandu jinġabar minn annimali donaturi konformi ma' għallinqas waħda mill-kundizzjonijiet elenkati fiha, li tkun relatata mal-marda tal-ilsien blu u li għandha tiġi speċifikata fiċ-ċertifikat tas-saħħa li l-mudell tiegħu tistabbilixxih fost l-oħrajn it-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE.
(8)
Minħabba f'hekk, hemm bżonn li tingħata informazzjoni dwar dawk il-kundizzjonijiet elenkati u r-reġimi tat-testijiet applikati tal-barrin donaturi għall-ilsien blu u għall-EHD kif ukoll dwar id-dati meta ntlaħqu dawk il-kundizzjonijiet elenkati jew meta ġew applikati t-testijiet għal sett partikolari ta' tubi straw tas-semen miġbura minn barri donatur identifikat, meta s-semen importat wara jitbagħat lil Stat Membru ieħor.
(9)
Peress li l-ħames kundizzjonijiet biex jiġi dikjarat li mhemmx il-vajrus tal-ilsien blu u l-erba' kundizzjonijiet biex jiġi dikjarat li mhemmx il-vajrus tal-EHD, ilkoll jipprovdu l-istess livell ta' garanziji tas-saħħa tal-annimali, il-kliem fl-attestazzjoni tas-saħħa fil-Parti II tal-mudell taċ-ċertifikat tas-saħħa tal-annimali stabbilit fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE għandu jiġi emendat ħalli jkunu jistgħu jsiru importazzjonijiet fl-Unjoni u tranżitu fiha ta' konsenji ta' semen miġbur minn barrin donaturi konformi ma' aktar minn waħda mill-kundizzjonijiet elenkati. Barra minn hekk, l-informazzjoni dettaljata dwar il-kundizzjonijiet u r-reġimi tat-testijiet applikati għandha tiddaħħal fil-mudell taċ-ċertifikat tas-saħħa tal-annimali, mingħajr il-bżonn li jiżdiedu l-piżijiet amministrattivi.
(10)
Biex jibqgħu jitnaqqsu l-piżijiet amministrattivi għall-veterinarju taċ-ċentru u għall-veterinarju uffiċjali, jixraq li mill-punt I.28 tal-mudell taċ-ċertifikat tas-saħħa tal-annimali stabbilit fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE titneħħa l-informazzjoni dwar in-numru tal-approvazzjoni taċ-ċentru u li f'dan il-punt jiddaħħlu annotazzjonijiet għal deskrizzjoni dettaljata tal-konsenja fejn jidħlu l-kundizzjonijiet għall-mard tal-ilsien blu u tal-EHD li japplikaw għal tubi straw tas-semen partikolari miġbura f'data msemmija minn barri donatur identifikat.
(11)
Għalhekk l-Anness II tad-Deċiżjoni ta' Implimentazzjoni 2011/630/UE għandu jiġi emendat skont dan.
(12)
U għaldaqstant id-Deċiżjoni ta' Implimentazzjoni 2011/630/UE għandha tiġi emendata skont dan.
(13)
Sabiex ma jittellifx il-kummerċ, l-użu ta' ċertifikati tas-saħħa tal-annimali li jinħarġu skont id-Deċiżjoni ta' Implimentazzjoni 2011/630/UE fil-verżjoni tagħha qabel iddaħħlu l-emendi b'din id-Deċiżjoni, għandu jiġi awtorizzat f'perjodu tranżitorju u jkun soġġett għal ċertu kundizzjonijiet.
(14)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi tad-Deċiżjoni ta' Implimentazzjoni 2011/630/UE huma emendati skont l-Anness ta' din id-Deċiżjoni.
Artikolu 2
Tul perjodu tranżitorju sal-31 ta' Diċembru 2014, l-Istati Membri jistgħu jawtorizzaw l-importazzjonijiet fl-Unjoni u t-tranżitu fiha ta' semen ta' annimali domestiċi tal-ispeċi tal-bovini minn pajjiżi terzi, li jkollhom magħhom ċertifikat tas-saħħa tal-annimali maħruġ mhux aktar tard mit-30 ta' Novembru 2014 skont il-mudell taċ-ċertifikat tas-saħħa tal-annimali stabbilit fit-Taqsima A jew C tal-Parti 1 tal-Anness II tad-Deċiżjoni ta' Implimentazzjoni 2011/630/UE, qabel l-emendi li daħħlet din id-Deċiżjoni
Artikolu 3
Din id-Deċiżjoni għandha tapplika mill-1 ta' Jannar 2015.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, id-9 ta' April 2014.

Labels: 3
5
6